**Charles Fabian Figueiredo Santos** (født 12. april 1968), kjent som **Charles Fabian**, **Charles Baiano** eller bare **Charles**, er en brasiliansk tidligere fotballspiller.

Charles startet karrieren på seniornivå i 1988 med Esporte Clube Bahia på et lag som overraskende endte året med å vinne det brasilianske seriemesterskapet. I 1989 etablerte han seg på laget i en sesong han scoret tretten mål. Charles markerte seg som en spiss som kompenserte for manglende hurtighet med god plasseringsevne og god ballkontroll.

I juni 1989 ble Charles innkalt av landslaget til en 24-mannstropp til Copa América i skadefraværet av spissene Careca og Müller. I Rio de Janeiro hadde flere aviser omtalt innkallingen av Charles som en diplomatisk beslutning tatt på bakgrunn av at Brasils tre første kamper i det innledende gruppespillet skulle spilles i Salvador, hjembyen til Charles' klubb. CONMEBOL tillot en tropp på 24 spillere til utslagsrundene, men ville kun tillate en tropp på 20 spillere til det innledende gruppespillet. Da valget falt på Charles som én av de tre spillerne trener Sebastião Lazaroni måtte utelate fra troppen til gruppespillet, utløste det reaksjoner fra lokalbefolkningen under resten av landslagets opphold i Bahia. Klubbpresidenten til Esporte Clube Bahia møtte opp på hotellet der landslaget oppholdt seg, og trakk med seg Charles derfra i protest. Lokalbefolkningens misnøye førte til lave tilskuertall under gruppespillskampene, og at de oppmøtte tilskuerne pep mens Brasils nasjonalsang ble spilt, brant det brasilianske nasjonalflagget og kastet gjenstander mot Brasils landslagsbenk.

I 1990 tilbragte han to og en halv måned på utlån til spanske Málaga. For Málaga spilte han to seriekamper i Primera División, begge i april i 1989/90-sesongen, uten å notere seg for scoringer. Etter oppholdet i Spania, tok Charles nye steg i hjemlig fotball, og ble i 1990 toppscorer i Brasil.

I 1991 forhandlet Cruzeiro seg fram til en overgangssum Bahia var villig til å la ham gå for. Charles fortsatte å score mål også for Cruzeiro, og tiltrakk seg interessen til argentinske Boca Juniors som i 1992 kjøpte ham. Oppholdet i argentinsk fotball ble aldri noen suksess.

Charles vendte tilbake til brasiliansk fotball, men gjenfant aldri formen fra tidligere i karrieren under opphold hos Grêmio, Flamengo og et gjensyn med Bahia.

### Landskamper

| Nr. | Dato | Hjemmelag | Resultat | Bortelag | Arena | Mål | Bytte | Merknader |
| --- | --- | --- | --- | --- | --- | --- | --- | --- |
| 1 | 1989-05-1010. mai 1989 | Brasil  | 4–1 |  Peru | Estádio Plácido Castelo, Fortaleza  | 2 | Ut | Vennskapskamp |
| 2 | 1989-06-088. juni 1989 | Brasil  | 4–0 |  Portugal | Estádio do Maracanã, Rio de Janeiro  | 1 |  | Vennskapskamp |
| 3 | 1989-06-1616. juni 1989 | Sverige  | 2–1 |  Brasil | Idrætsparken, København  |  | Ut | Vennskapskamp |
| 4 | 1989-06-1919. juni 1989 | Danmark  | 4–0 |  Brasil | Idrætsparken, København  |  | Inn | Vennskapskamp |
| 5 | 1990-09-1212. september 1990 | Spania  | 3–0 |  Brasil | Estadio El Molinón, Gijón  |  | Ut | Vennskapskamp |
| 6 | 1990-10-1717. oktober 1990 | Chile  | 0–0 |  Brasil | Estadio Nacional de Chile, Santiago de Chile  |  | Ut | Vennskapskamp |
| 7 | 1990-11-088. november 1990 | Brasil  | 0–0 |  Chile | Estádio Mangueirão, Belém  |  |  | Vennskapskamp |
| 8 | 1991-02-2727. februar 1991 | Brasil  | 1–1 |  Paraguay | Estádio Pedro Pedrossian, Campo Grande  |  | Ut | Vennskapskamp |
| 9 | 1991-12-1818. desember 1991 | Brasil  | 2–1 |  Tsjekkoslovakia | Estádio Serra Dourada, Goiânia  |  | Inn | Vennskapskamp |

Referanser
----------

1. ↑   Argentine Soccer Database, oppført som CHARLES fabian figueirido santos, BDFA player ID 6027[Hentet fra Wikidata]
2. ↑  Marcus Alves (4. oktober 2021). «One of the darkest moments in Brazilian football - and the divide that still runs deep» **(engelsk)**. BBC Online. Besøkt 17. september 2023.
3. ↑  «A redenção do camisa 9». *Placar Magazine* **(portugisisk)** (1059): 13. 1991.
4. ↑  Bruno Freitas (11. februar 2013). «Comprado por Maradona, Charles diz que não ficou amigo do ídolo e relata pancadas no Boca» **(portugisisk)**. Universo Online. Besøkt 17. september 2023.
5. ↑  Rogério Micheletti. «Ex-centroavante do Bahia, Cruzeiro, Boca e Fla» **(portugisisk)**. Universo Online. Besøkt 17. september 2023.

Eksterne lenker
---------------

* (en) Charles Fabian – national-football-teams.com Rediger på Wikidata

* (en) Charles Fabian – Sambafoot Rediger på Wikidata
* (es) Charles – BDFutbol

|  |  |
| --- | --- |
| Oppslagsverk/autoritetsdata | Prabook **·** VIAF **·** GND
 |